1 એપ્રિલથી બદલાશે ઈન્કમ ટેક્સના આ 8 નિયમો
નવગુજરાત સમય | Publish Date: Feb 13 2018 6:40PM
બજેટમાં નાણાંમંત્રી અરૂણ જેટલીએ ટેક્સ સ્લેબમાં કોઈ બદલાવ કર્યા નથી પરંતુ બીજા કેટલાંક ફેરફાર કર્યા છે. મ્યુચ્યુઅલ ફંડમાં કમાણી પર કેપિટલ ગેઈન ટેક્સ લગાવવાથી માંડીને સિનિયર સિટીઝન્સને વિવિધ રાહત આપવા સુધી, નાણાંમંત્રી જેટલીએ કેટલીય મહત્વની જાહેરાતો કરી છે. આમાંથી મોટાભાગના પ્રસ્તાવ 1 એપ્રિલથી લાગુ પડી જશે. જાણો આવકવેરાને લગતા કયા કયા નિયમો 1 એપ્રિલથી બદલાવાના છે.
સ્ટાન્ડર્ડ ડિડક્શનઃ
બજેટ 2018માં નાણાંમંત્રી અરૂણ જેટલીએ નોકરિયાતો અને પેન્શન મેળવનારાઓને 40,000 રૂપિયાના સ્ટાન્ડર્ડ ડિડક્શનનો લાભ આપ્યો છે. આ સાથે 19,200 રૂપિયાનું ટ્રાન્સપોર્ટ એલાઉન્સ અને 15,000 રૂપિયાના મેડિકલ રિએમ્બર્સમેન્ટની સુવિધા પાછી ખેંચવામાં આવી છે.
સેસમાં વધારો:
નાણાંમંત્રીએ વ્યક્તિગત કરદાતાઓ પર આવકેવેરા પર સેસ વધારીને 4 ટકા કરી દીધો છે. આથી તમારે જેટલો ટેક્સ ભરવાનો થશે તેનો 4 ટકા સ્વાસ્થ્ય અને શિક્ષા સેસ સ્વરૂપમાં આપવો પડશે. અગાઉ આ 3 ટકા હતો. ઉલ્લેખનીય છે કે સેસની કુલ રકમ કેન્દ્ર સરકાર પાસે રહે છે. જ્યારે ટેક્સમાંથી મેળવેલી રકમમાં રાજ્યોની ભાગેદારી હોય છે.
LTCG ટેક્સ લાગુ પડશેઃ
1 એપ્રિલ 2018થી 1 વર્ષની હોલ્ડિંગ વાળઆ શેર કે ઈક્વિટી મ્યુચ્યુઅલ ફંડથી થયેલી 1 લાખ રૂપિયાથી વધુની કમાણી પર 10 ટકાનો લોંગ ટર્મ કેપિટલ ગેઈન ટેક્સ લાગુ પડી જશે. 31 જાન્યુઆરી સુધી થયેલા નફા પર ટેક્સમાંથી મુક્તિ મળશે. 1 ફેબ્રુઆરી બાદ શેર અથવા ઈક્વિટી મ્યુચ્યુઅલ ફંડમાં થયેલા વધારામાંથી 1 લાખ રૂપિયા ઘટાડીને જ ટેક્સ આપવો પડશે
સિંગલ પ્રીમિયમ વાળા ઈન્શ્યોરન્સ પર વધારે છૂટઃ
થોડા વર્ષો સુધી ઈન્શ્યોરન્સની રકમ આપવા પર હેલ્થ ઈન્શ્યોરન્સ કંપનીઓ થોડુ ડિસ્કાઉન્ટ આપતી હતી. પહેલા વીમા લેનાર લોકો 25,000 રૂપિયા સુધીની રકમ પર ટેક્સ ડિડક્શન ક્લેઈમ કરીશકતા હતા. પરંતુ આ બજેટમાં એક વર્ષથી વધારેના સિંગલ પ્રીમિયમ હેલ્થ ઈન્શ્યોરન્સ પોલીસી પર છૂટનો પ્રસ્તાવ આપવામાં આવ્યો છે. ઉદાહરણ તરીકે, બે વર્ષના ઈન્શ્યોરન્સ કવર માટે તમને 40,000 રૂપિયા આપવા પર ઈન્શ્યોરન્સ કંપની 10 ટકા ડિસ્કાઉન્ટ આપતી હશે તો તમે બંને વર્ષ 20-20 હજારનું ટેક્સ ડિડક્શન ક્લેઈમ કરી શકો છો.
NPSમાં રકમ ઉપાડવા પર લાભઃ
નેશનલ પેન્શન સ્કીમ (NPS)માં જમા કરાવેલી રકમ કઢાવવા પર ટેક્સની છૂટનો લાભ હવે એ લોકોને પણ મળશે જે કર્મચારી નથી. NPSમાં પૈસા જમા કરાવનાર કર્મચારીને એકાઉન્ટ બંધ કરાવતી વખતે અથવા તો NPSમાંથી રૂપિયા ઉપાડતી વખતે 40 ટકા જેટલી ટેક્સમાં છૂટ આપવામાં આવે છે. હાલમાં આ ટેક્સ એક્ઝેમ્પશન નોન-એમ્પ્લોયી સબસ્ક્રાઈબર્સ માટે ઉપલબ્ધ નથી. 1 એપ્રિલથી તેનો લાભ તેમને પણ મળશે.
સીનિયર સિટિઝનને વ્યાજની આવક પર વધારે છૂટઃ
વરિષ્ઠ નાગરિકોને બેન્ક તથા પોસ્ટ ઑફિસોમાં જમા કરાવેલી રકમમાંથી મળતા 50 હજાર રૂપિયા સુધીના વ્યાજને ટેક્સ ફ્રી કરી દેવાયું છે. અત્યાર સુધી આવકવેરા ધારાની કલમ 80 TTA અંતર્ગત વરિષ્ઠ નાગરિકોને વ્યાજમાંથી 10,000 રૂપિયા સુધી ટેક્સમાં બાદ મળતા હતા. પરંતુ હવે નવી કલમ 80 TTB જોડવામાં આવી છે જે અંતર્ગત સીનિયર સીટિઝનને FD અને RD ર 50,000 રૂપિયા સુધી મળતુ વ્યાજ ટેક્સ ફ્રી હશે. કલમ 194 એ અંતર્ગત ટીડીએસ કાપવાની જરૂર પડશે નહિ.
પ્રધાનમંત્રી વયવંદન યોજનાઃ
સરકારે પ્રધાનમંત્રી વયવંદન યોજનામાં ઈન્વેસ્ટમેન્ટની મર્યાદા 7.5 લાખથી વધારી 15 લાખ રૂપિયા કરી નાંખી છે. આ યોજના લંબાવીને 2020 સુધી કરી દીધી છે. આ યોજનામાં ઈન્વેસ્ટ કરેલી રકમ પર 8 ટકા વ્યાજ મળે છે.
માંદગીની સારવારના ખર્ચ પર છૂટઃ
અમુક પ્રકારની બીમારીઓની સારવારના ખર્ચ પર ટેક્સની છૂટની મર્યાદા વધારીને 1 લાખ રૂપિયા કરી દેવામાં આવી છે. અગાઉ 80 વર્ષથી મોટી વયની વ્યક્તિ માટે આ સીમા 80 હજાર અને 60થી 80 વયની વ્યક્તિ માટે સીમા 60 હજાર હતી.સેક્શન 80 D અંતર્ગત સીનિયર સીટિઝનને હેલ્થ ઈન્શ્યોરન્સ પ્રીમિયમ અને જનરલ મેડિકલ એક્સપેન્ડિચર પર ટેક્સ છૂટની મર્યાદા 30 હજારથી વધારી 50 હજાર કરી દેવામાં આવી છે.